CELEX: 32014D1217(02)
Language: ro
Date: 2014-12-12 00:00:00
Title: Decizia Comisiei din 12 decembrie 2014 de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat

17.12.2014   
            
            
               RO
            
            
               Jurnalul Oficial al Uniunii Europene
            
            
               C 453/5
            
         DECIZIA COMISIEI
   din 12 decembrie 2014
   de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
   (2014/C 453/04)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 32,
   întrucât:
   1.   INTRODUCERE
   
   
               (1)
            
            
               Regulamentul (CE) nr. 1005/2008 („Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
         
               (2)
            
            
               Capitolul VI din Regulamentul INN definește procedura pentru identificarea țărilor terțe necooperante, demersurile cu privire la astfel de țări, stabilirea unei liste a acestor țări, eliminarea de pe această listă, publicarea listei și eventualele măsuri de urgență.
            
         
               (3)
            
            
               În conformitate cu articolul 32 din Regulamentul INN, Comisia trebuie să trimită o notificare țărilor terțe cu privire la posibilitatea de a fi identificate ca țări necooperante. Această notificare este de natură preliminară. Notificarea trebuie să se bazeze pe criteriile prevăzute la articolul 31 din Regulamentul INN. De asemenea, Comisia trebuie să întreprindă toate demersurile prevăzute la articolul 32 din regulamentul menționat în ceea ce privește țările terțe notificate. În special, Comisia trebuie să includă în notificare informații privind faptele și motivele esențiale care stau la baza respectivei identificări și să ofere țărilor în cauză posibilitatea de a răspunde și de a furniza elemente de probă care să infirme identificarea sau, după caz, un plan de acțiune destinat să amelioreze situația și măsurile adoptate pentru a o remedia. Comisia trebuie să acorde țărilor terțe notificate o perioadă de timp corespunzătoare pentru a răspunde la notificare și un termen rezonabil pentru a remedia situația.
            
         
               (4)
            
            
               În conformitate cu articolul 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță trebuie să fie identificată ca necooperantă în cazul în care nu se achită de sarcinile care îi revin în temeiul dreptului internațional în calitatea sa de stat de pavilion, de stat al portului, de stat costier sau de stat comercial și care presupun luarea de măsuri de prevenire, descurajare și eliminare a pescuitului INN.
            
         
               (5)
            
            
               Identificarea țărilor terțe necooperante trebuie să se bazeze pe revizuirea tuturor informațiilor prevăzute la articolul 31 alineatul (2) din Regulamentul INN.
            
         
               (6)
            
            
               În conformitate cu articolul 33 din Regulamentul INN, Consiliul trebuie să stabilească o listă a țărilor terțe necooperante. Măsurile prevăzute, printre altele, la articolul 38 din Regulamentul INN se aplică acelor țări.
            
         
               (7)
            
            
               În temeiul articolului 20 alineatul (1) din Regulamentul INN, acceptarea certificatelor de captură validate prezentate de țări terțe de pavilion face obiectul unei notificări către Comisie cu privire la mecanismele pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare pe care trebuie să le respecte navele de pescuit ale respectivelor țări terțe.
            
         
               (8)
            
            
               În conformitate cu articolul 20 alineatul (4) din Regulamentul INN, Comisia trebuie să coopereze pe plan administrativ cu țări terțe în domeniile legate de punerea în aplicare a regulamentului menționat anterior.
            
         2.   PROCEDURA CU PRIVIRE LA SAINT VINCENT ȘI GRENADINELE
   
   
               (9)
            
            
               În perioada 19-20 mai 2014, Comisia a vizitat Saint Vincent și Grenadinele în contextul cooperării administrative prevăzute la articolul 20 alineatul (4) din Regulamentul INN.
            
         
               (10)
            
            
               Vizita a urmărit verificarea informațiilor privind mecanismele statului Saint Vincent și Grenadinele pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare care trebuie respectate de navele de pescuit ale acestui stat, precum și privind măsurile adoptate de Saint Vincent și Grenadinele pentru punerea în aplicare a obligațiilor asumate în cadrul luptei împotriva pescuitului INN.
            
         
               (11)
            
            
               Raportul final privind vizita a fost trimis statului Saint Vincent și Grenadinele la 13 iunie 2014.
            
         
               (12)
            
            
               Până în prezent, Saint Vincent și Grenadinele nu a transmis Comisiei observațiile sale privind raportul final menționat.
            
         
               (13)
            
            
               Saint Vincent și Grenadinele este parte contractantă la Comisia Internațională pentru Conservarea Tonului din Oceanul Atlantic (ICCAT). Saint Vincent și Grenadinele a ratificat Convenția Națiunilor Unite asupra dreptului mării (UNCLOS) din 1982 și Acordul Organizației Națiunilor Unite din 1995 pentru aplicarea prevederilor Convenției Națiunilor Unite asupra dreptului mării din 10 decembrie 1982 în legătură cu conservarea și gestionarea stocurilor de pești anadromi și a stocurilor de pești mari migratori (UNFSA).
            
         
               (14)
            
            
               Pentru a evalua conformitatea statului Saint Vincent și Grenadinele cu obligațiile internaționale care îi revin în calitate de stat de pavilion, de stat al portului, de stat costier sau de stat comercial, obligații prevăzute în acordurile internaționale menționate la considerentul 13 și stabilite de organizația regională de gestionare a pescuitului (ORGP) menționată la considerentul respectiv, Comisia a cules și a analizat toate informațiile pe care le-a considerat necesare în sensul unui astfel de exercițiu.
            
         
               (15)
            
            
               În această privință, Comisia a utilizat informații obținute din datele disponibile publicate de ORGP, în acest caz ICCAT, precum și informații disponibile publicului.
            
         3.   POSIBILITATEA CA STATUL SAINT VINCENT ȘI GRENADINELE SĂ FIE IDENTIFICAT CA ȚARĂ TERȚĂ NECOOPERANTĂ
   
   
               (16)
            
            
               În conformitate cu articolul 31 alineatul (3) din Regulamentul INN, Comisia a analizat sarcinile statului Saint Vincent și Grenadinele în calitate de stat de pavilion, de stat al portului, de stat costier sau de stat comercial. În scopul respectivei revizuiri, Comisia a ținut seama de criteriile enumerate la articolul 31 alineatele (4)-(7) din Regulamentul INN.
            
         3.1.   Recurența activităților navelor de pescuit INN și a fluxurilor comerciale INN [articolul 31 alineatul (4) din Regulamentul INN]
   
   
               (17)
            
            
               În ceea ce privește navele care arborează pavilionul statului Saint Vincent și Grenadinele, având în vedere informațiile extrase din listele de nave ale ORGP, se menționează că nu există nave în listele INN provizorii sau definitive și că nu există dovezi de cazuri anterioare de nave care arborează pavilionul statului Saint Vincent și Grenadinele care ar permite Comisiei să analizeze performanța acestui stat în ceea ce privește activitățile de pescuit INN recurente în conformitate cu articolul 31 alineatul (4) litera (a) din Regulamentul INN.
            
         
               (18)
            
            
               În absența informațiilor și a probelor, după cum se explică la considerentul 17, se concluzionează că, în conformitate cu articolul 31 alineatul (3) și alineatul (4) litera (a), nu există elemente pe baza cărora să poată fi evaluată conformitatea performanței statului Saint Vincent și Grenadinele cu privire la prevenirea, descurajarea și eliminarea pescuitului INN cu sarcinile care îi revin în temeiul legislației internaționale în calitate de stat de pavilion în ceea ce privește navele implicate în pescuitul INN și pescuitul INN desfășurat sau sprijinit de nave de pescuit care arborează pavilionul său sau de resortisanții săi.
            
         3.2.   Nerespectarea obligațiilor legate de cooperare și de asigurare a respectării legii [articolul 31 alineatul (5) din Regulamentul INN]
   
   
               (19)
            
            
               Comisia a analizat dacă Saint Vincent și Grenadinele a cooperat în mod eficace cu Comisia, prin furnizarea unui răspuns la solicitările formulate de Comisie pentru a investiga, a oferi un feedback sau a asigura monitorizarea cu privire la pescuitul INN și la activitățile conexe.
            
         
               (20)
            
            
               În această privință, autoritățile din domeniul pescuitului din Saint Vincent și Grenadinele nu au furnizat Comisiei nicio informație și niciun răspuns cu privire la modul în care vor remedia deficiențele sistemului lor de gestionare a pescuitului, care au fost identificate în cursul vizitei Comisiei.
            
         
               (21)
            
            
               În plus, în contextul evaluării generale privind îndeplinirea de către Saint Vincent și Grenadinele a sarcinilor sale legate de obligațiile care îi revin în calitate de stat de pavilion, Comisia a analizat, de asemenea, dacă Saint Vincent și Grenadinele cooperează cu alte state pentru combaterea pescuitului INN.
            
         
               (22)
            
            
               În cursul vizitei sale, Comisia a constatat că Saint Vincent și Grenadinele nu este în măsură să monitorizeze activitățile flotei sale de pescuit. Saint Vincent și Grenadinele a afirmat că toate navele sale de pescuit care operează în zona ICCAT debarcă sau transbordează exclusiv în porturi din Trinidad și Tobago (Port of Spain și Chaguaramas). Cu toate acestea, această afirmație nu a putut fi coroborată din cauza faptului că Saint Vincent și Grenadinele nu utilizează declarații de debarcare și de transbordare. Pe baza cooperării informale cu Trinidad și Tobago, Saint Vincent și Grenadinele primește date provenite din jurnalele de bord ale navelor sale de pescuit doar o dată pe an pentru întregul an. Saint Vincent și Grenadinele nu primește și nici nu solicită rapoarte de inspecție din partea statului Trinidad și Tobago. Pe lângă lipsa declarațiilor de debarcare și de transbordare, informațiile din jurnalele de bord nu pot fi verificate încrucișat, întrucât navele de pescuit nu sunt echipate cu un sistem de monitorizare a navelor de pescuit (VMS). Saint Vincent și Grenadinele efectiv nu are cunoștință de destinația și utilizarea acestor produse din pește.
            
         
               (23)
            
            
               În conformitate cu articolele 63 și 64 din UNCLOS, statele costiere și statele de pavilion trebuie să coopereze cu privire la speciile de pești anadromi și speciile de pești mari migratori. Articolele 7 și 20 din UNFSA dezvoltă în continuare obligația statelor de a coopera pentru stabilirea de măsuri de conservare și gestionare compatibile și, respectiv, pentru asigurarea conformității cu astfel de măsuri și a executării acestora. Acest lucru este specificat mai în amănunt la punctele 28 și 51 din IPOA INN, care stabilesc practicile detaliate pentru cooperarea directă dintre state, inclusiv schimbul de date sau informații de care dispun statele costiere.
            
         
               (24)
            
            
               Importanța mecanismelor eficiente de cooperare trebuie să fie evaluată în contextul cooperării informale dintre Saint Vincent și Grenadinele și Trinidad și Tobago. După cum este menționat la considerentul 22 și conform informațiilor furnizate de autoritățile din Saint Vincent și Grenadinele în cursul vizitei Comisiei din mai 2014, toate navele de pescuit ale acestui stat care operează în zona ICCAT debarcă sau transbordează exclusiv în porturi din Trinidad și Tobago. Cu toate acestea, cooperarea dintre Saint Vincent și Grenadinele și Trinidad și Tobago este de natură neoficială și se limitează la un nivel minim de schimb de informații. Saint Vincent și Grenadinele primește doar o dată pe an jurnalele de bord ale navelor sale de pescuit, din partea statului Trinidad și Tobago, pentru întreaga perioadă de 12 luni. Saint Vincent și Grenadinele nu dispune de declarații de debarcare și de transbordare. În plus, autoritățile din Saint Vincent și Grenadinele nu primesc și nici nu solicită rapoarte de inspecție din partea statului Trinidad și Tobago. Trinidad și Tobago a solicitat statului Saint Vincent și Grenadinele să valideze documentele statistice ale ICCAT privind capturile de ton obez și de pește-spadă în ceea ce privește peștele capturat de navele aflate sub pavilionul statului Saint Vincent și Grenadinele care debarcă în porturile din Trinidad și Tobago. Cu toate acestea, din informații disponibile publicului (site-ul web al ICCAT) consultate la 20 mai 2014, reiese că statul Saint Vincent și Grenadinele nu este înregistrat la secretariatul ICCAT, după cum este prevăzut în recomandările 01-21 și 01-22 ale ICCAT pentru validarea unor astfel de documente de captură. Această situație indică o lipsă gravă de cooperare eficace între țările terțe și ORGP, care poate conduce la ineficacitatea oricărei potențiale acțiuni de investigare ori de furnizare a unui feedback sau a unei monitorizări cu privire la eventualele activități de pescuit INN.
            
         
               (25)
            
            
               În ceea ce privește eficacitatea măsurilor de asigurare a respectării legii, articolul 19 alineatul (2) din UNFSA stabilește că sancțiunile aplicabile în cazul încălcărilor trebuie să fie suficient de severe pentru a fi eficace în asigurarea conformității, pentru a descuraja încălcările, oriunde au loc, și pentru a priva contravenienții de beneficiile rezultate din activitățile lor ilegale. În această privință, deși Saint Vincent și Grenadinele dispune de un cadru juridic pentru gestionarea navelor sale de pescuit (în special, Legea din 2001 privind marea liberă și Regulamentul din 2003 privind pescuitul în marea liberă), acest cadru nu prevede definiții clare pentru pescuitul INN și încălcările grave. În plus, respectarea acestui cadru juridic nu a fost asigurată în mod corespunzător de la intrarea sa în vigoare în 2001 și, respectiv, în 2003. Potrivit informațiilor pe care le-a furnizat în mai 2014, Saint Vincent și Grenadinele nu a impus sancțiunile prevăzute de respectivul cadru juridic în ultimii zece ani. Acest lucru ar putea conduce la ineficacitatea cadrului juridic și submina efectul de descurajare al sistemului.
            
         
               (26)
            
            
               De asemenea, Saint Vincent și Grenadinele nu a ținut seama de recomandările de la punctul 24 din IPOA INN, care îndeamnă statele de pavilion să ia măsuri cuprinzătoare și eficace pentru monitorizarea, controlul și supravegherea pescuitului, la punctul de debarcare și până la destinația finală, inclusiv prin punerea în aplicare a sistemului VMS în conformitate cu standardele naționale, regionale și internaționale relevante. Aceasta include cerința ca navele aflate sub jurisdicția sa să aibă instalat la bord un sistem VMS.
            
         
               (27)
            
            
               În mai 2014, în timpul vizitei sale în Saint Vincent și Grenadinele, Comisia a observat că nu există un centru de monitorizare a pescuitului (CMP) propriu-zis, care să controleze flota de pescuit de lungă distanță a statului Saint Vincent și Grenadinele. În plus, sistemul național de gestionare VMS a fost scos din funcțiune cel puțin din 2012, în urma panei sistemului precedent. Din acest motiv, din 2012, navele de pescuit ale statului Saint Vincent și Grenadinele nu mai transmit semnalul VMS către CMP al acestui stat. CMP-ul respectiv nu primește nicio informație privind pozițiile flotei de lungă distanță a statului Saint Vincent și Grenadinele, nici prin VMS și nici printr-un alt sistem de poziționare. În consecință, Saint Vincent și Grenadinele nu poate monitoriza și controla flota sa de lungă distanță. În special, Saint Vincent și Grenadinele nu poate monitoriza activitățile flotei sale de lungă distanță care operează în marea liberă sau în apele țărilor terțe sau care fac escală în porturile țărilor terțe. Saint Vincent și Grenadinele nu poate confirma dacă o anumită navă se află în interiorul sau în afara unei zone geografice date și nici dacă, atunci când o anumită navă pescuiește într-o zonă dată (zonă economică exclusivă sau ORGP), aceasta deține autorizația de operare în zona respectivă. În plus, Saint Vincent și Grenadinele nu poate monitoriza dacă navele sale respectă închiderea zonelor în funcție de sezon, după cum este stabilită de ICCAT.
            
         
               (28)
            
            
               Aspectele descrise la considerentele 22, 26 și 27 indică faptul că Saint Vincent și Grenadinele nu a respectat condițiile prevăzute la articolul 94 din UNCLOS, conform căruia un stat de pavilion trebuie să își asume jurisdicția asupra fiecărei nave care arborează pavilionul său și asupra căpitanului, ofițerilor și echipajului, în conformitate cu dreptul său intern. Comportamentul descris al statului Saint Vincent și Grenadinele în ceea ce privește navele sale reprezintă, de asemenea, o încălcare a articolului 18 alineatul (3) din UNFSA, care prevede măsurile pe care un stat trebuie să le ia cu privire la navele arborând pavilionul său. În plus, Saint Vincent și Grenadinele nu își îndeplinește obligațiile în materie de conformitate și de asigurare a respectării legii care îi revin în calitate de stat de pavilion și care sunt menționate la articolul 19 din UNFSA, deoarece nu a demonstrat că a acționat și a operat în conformitate cu normele detaliate stabilite în articolul respectiv.
            
         
               (29)
            
            
               În ceea ce privește istoricul, natura, circumstanțele, amploarea și gravitatea manifestărilor de pescuit INN luate în considerare, posibilitatea de a evalua aceste aspecte este compromisă la rândul ei de lipsa de claritate și de transparență descrisă mai sus. Ca urmare a acestor deficiențe, nu este posibil să se stabilească, într-un mod fiabil, dimensiunea potențială a activităților legate de pescuitul INN. Cu toate acestea, este un fapt recunoscut că lipsa de transparență combinată cu lipsa controalelor eficace încurajează comportamentul ilegal.
            
         
               (30)
            
            
               În ceea ce privește capacitatea existentă a statului Saint Vincent și Grenadinele, trebuie menționat faptul că, potrivit indicelui de dezvoltare umană al Organizației Națiunilor Unite (2), Saint Vincent și Grenadinele este considerată o țară cu un grad înalt de dezvoltare umană (pe locul 91 din 187 de țări). În anexa II la Regulamentul (CE) nr. 1905/2006 al Parlamentului European și al Consiliului (3), statul Saint Vincent și Grenadinele este inclus în categoria „Țări și teritorii cu venituri medii superioare”, în conformitate cu lista beneficiarilor de asistență oficială pentru dezvoltare (AOD) de la 1 ianuarie 2013, elaborată de Comitetul de asistență pentru dezvoltare (CAD) al Organizației pentru Cooperare și Dezvoltare Economică (OCDE) (4). Ținând seama de poziția sa, nu se consideră necesar să se analizeze capacitatea existentă a statului Saint Vincent și Grenadinele. Acest lucru se datorează faptului că nivelul de dezvoltare din Saint Vincent și Grenadinele, astfel cum s-a demonstrat în acest considerent, nu poate fi considerat drept un factor care subminează capacitatea sa de a coopera cu alte țări și de a pune în practică acțiunile de asigurare a respectării legii.
            
         
               (31)
            
            
               În ciuda analizei de la considerentul 30, s-a remarcat de asemenea faptul că, pe baza informațiilor obținute în cadrul vizitei Comisiei din mai 2014, nu se poate considera că statul Saint Vincent și Grenadinele nu dispune de resurse financiare. Ceea ce îi lipsește sunt mai degrabă mediul și abilitările juridice și administrative necesare pentru a asigura o îndeplinire eficientă și eficace a sarcinilor internaționale care îi revin în calitate de stat de pavilion, de stat costier, de stat comercial și de stat al portului.
            
         
               (32)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Saint Vincent și Grenadinele, în conformitate cu articolul 31 alineatele (3) și (5) din Regulamentul INN, s-a putut stabili că această țară nu și-a îndeplinit sarcinile care îi revin în temeiul dreptului internațional în calitate de stat de pavilion, în ceea ce privește eforturile de cooperare și de asigurare a respectării legii.
            
         3.3.   Neaplicarea normelor internaționale [articolul 31 alineatul (6) din Regulamentul INN]
   
   
               (33)
            
            
               Saint Vincent și Grenadinele a ratificat UNCLOS și UNFSA. Saint Vincent și Grenadinele este parte contractantă la ICCAT.
            
         
               (34)
            
            
               Comisia a analizat toate informațiile considerate relevante cu privire la statutul statului Saint Vincent și Grenadinele de parte contractantă la ICCAT.
            
         
               (35)
            
            
               În 2011, ICCAT a transmis statului Saint Vincent și Grenadinele o scrisoare de identificare prin care s-a menținut identificarea țării în conformitate cu recomandarea 06-13 a ICCAT privind măsurile comerciale (5). S-a constatat că Saint Vincent și Grenadinele nu a respectat pe deplin și în mod eficace obligațiile care îi revin în conformitate cu recomandarea 05-09 a ICCAT privind respectarea obligațiilor de raportare statistică. În aceeași scrisoare, s-a indicat că Saint Vincent și Grenadinele nu a furnizat toate datele și rapoartele necesare la termenele stabilite. În special, au fost constatate următoarele deficiențe în materie de raportare: 1) unele date au fost transmise după termenul-limită; 2) datele de la sarcina II (dimensiunile capturilor) nu au fost transmise; 3) anumite cifre pentru tabelele de conformitate au fost transmise după termenul-limită; 4) raportul privind acțiunile interne pentru nave de peste 20 de metri lungime a fost transmis după termenul-limită; 5) informațiile privind standardul referitor la gestionarea tonierelor cu paragate de dimensiuni mari au fost transmise după termenul-limită.
            
         
               (36)
            
            
               În 2012, ICCAT a retras identificarea statului Saint Vincent și Grenadinele în conformitate cu recomandarea 06-13 a ICCAT, însă i-a transmis o scrisoare care a exprimat îngrijorarea, deoarece acest stat nu a respectat pe deplin și în mod eficace obligațiile care îi revin în conformitate cu recomandarea 05-09 a ICCAT (6). Au fost constatate următoarele deficiențe în ceea ce privește Saint Vincent și Grenadinele: 1) raportul anual a fost transmis cu întârziere; 2) datele de la sarcina I (caracteristicile flotei) nu au fost transmise; 3) datele privind frecvența de la sarcina II (dimensiunile capturilor) nu au fost transmise; 4) tabelele de conformitate au fost transmise după termenul-limită; 5) informațiile privind gestionarea tonierelor cu paragate de dimensiuni mari și raportul privind acțiunile pentru nave de peste 20 de metri lungime au fost transmise cu întârziere. De asemenea, ICCAT a cerut statului Saint Vincent și Grenadinele să își revizuiască procedurile de colectare și de raportare a datelor în conformitate cu cerințele ICCAT.
            
         
               (37)
            
            
               În scrisoarea transmisă în 2013, care a exprimat îngrijorare, ICCAT a atras din nou atenția asupra faptului că Saint Vincent și Grenadinele nu a respectat pe deplin și în mod eficace obligațiile care îi revin în conformitate cu recomandarea 05-09 a ICCAT (7). Au fost constatate următoarele deficiențe în ceea ce privește Saint Vincent și Grenadinele: 1) datele de la sarcina I privind caracteristicile flotei nu au fost transmise; 2) tabelele de conformitate au fost transmise după termenul-limită de 15 septembrie 2012; 3) ICCAT nu a primit un răspuns la scrisoarea sa din 2012, care a exprimat îngrijorare. ICCAT a cerut statului Saint Vincent și Grenadinele să clarifice care cerințe ICCAT sunt aplicabile pentru acest stat și să își revizuiască procedurile de colectare și de raportare a datelor în conformitate cu cerințele ICCAT. În plus, ICCAT și-a exprimat îngrijorarea cu privire la posibilele transbordări ilegale pe mare ale capturilor accidentale de specii prevăzute de ICCAT și a cerut statului Saint Vincent și Grenadinele să investigheze aceste activități și să raporteze în consecință către ICCAT.
            
         
               (38)
            
            
               De asemenea, Comisia a analizat informațiile furnizate de ICCAT privind conformitatea statului Saint Vincent și Grenadinele cu normele și cu obligațiile de raportare prevăzute de ICCAT. În acest scop, Comisia a utilizat tabelele de sinteză privind conformitatea ale ICCAT pentru 2012, precum și tabelele de sinteză privind conformitatea ale ICCAT pentru 2013 (8). Pe lângă deficiențele evidențiate la considerentele 42 și 43, au fost constatate, pentru anul 2013, eventuale cazuri de neconformitate cu măsurile de conservare și gestionare, mai precis cu recomandarea 11-02: nu a fost transmis niciun plan de dezvoltare sau de gestionare a pescuitului de pește-spadă. În ceea ce privește cotele și limitele de captură, au fost evidențiate, pentru anul 2013, eventuale cazuri de neconformitate: tabelele de conformitate au fost primite cu întârziere și au fost solicitate clarificări referitoare la capturile de ton alb sudic.
            
         
               (39)
            
            
               În plus, în cursul vizitei Comisiei din mai 2014 s-a constatat că registrul statului Saint Vincent și Grenadinele își are sediul în trei birouri de înmatriculare, aflate în afara teritoriului statului. Aceste birouri nu sunt interconectate și nu au acces reciproc la informațiile fiecăruia. În plus, Ministerul pentru Agricultură, silvicultură și pescuit nu are acces direct la registre. Nivelul scăzut de control efectuat de autoritățile din Saint Vincent și Grenadinele în ceea ce privește procesul de înmatriculare și absența cerințelor relevante, precum cele stabilite la punctul 14 din Orientările FAO privind performanța statului de pavilion, conduc la faptul că autoritățile nu garantează că navele care arborează pavilionul statului Saint Vincent și Grenadinele au o legătură reală cu această țară. Lipsa unei astfel de legături reale între respectivul stat și navele care sunt înmatriculate în registrul său încalcă condițiile stabilite cu privire la naționalitatea navelor la articolul 91 din UNCLOS. Această concluzie este confirmată, de asemenea, de Federația internațională a lucrătorilor din transporturi (ITF) care consideră Saint Vincent și Grenadinele drept un pavilion de complezență (9).
            
         
               (40)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Saint Vincent și Grenadinele, în conformitate cu articolul 31 alineatele (3) și (6) din Regulamentul INN, s-a putut stabili că această țară nu și-a îndeplinit sarcinile care îi revin în temeiul dreptului internațional în ceea ce privește normele, reglementările și măsurile de conservare și de gestionare internaționale.
            
         3.4.   Constrângeri specifice țărilor în curs de dezvoltare
   
   
               (41)
            
            
               Se reamintește că, potrivit indicelui de dezvoltare umană al Organizației Națiunilor Unite (10), Saint Vincent și Grenadinele este considerată o țară cu un grad înalt de dezvoltare umană (pe locul 91 din 187 de țări). Se reamintește de asemenea faptul că, în conformitate cu Regulamentul (CE) nr. 1905/2006, statul Saint Vincent și Grenadinele este inclus în categoria „Țări și teritorii cu venituri medii superioare”.
            
         
               (42)
            
            
               Ținând cont de această clasificare, Saint Vincent și Grenadinele nu poate fi considerată o țară supusă unor constrângeri specifice care derivă direct din nivelul său de dezvoltare. Nu au putut fi găsite probe coroborante care să indice că neîndeplinirea de către Saint Vincent și Grenadinele a sarcinilor sale care îi revin în temeiul dreptului internațional este rezultatul nivelului redus de dezvoltare al acestui stat. În același mod, nu există probe concrete care să permită corelarea deficiențelor constatate în ceea ce privește monitorizarea, controlul și supravegherea activităților de pescuit cu lipsa capacităților și a infrastructurii. În această privință, se remarcă faptul că autoritățile din Saint Vincent și Grenadinele nu au contestat niciun argument cu privire la constrângerile legate de dezvoltare.
            
         
               (43)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Saint Vincent și Grenadinele, s-a putut stabili, în conformitate cu articolul 31 alineatul (7) din Regulamentul INN, că stadiul de dezvoltare și performanța generală ale statului Saint Vincent și Grenadinele în ceea ce privește activitățile de pescuit nu sunt afectate de nivelul său de dezvoltare.
            
         4.   CONCLUZIE PRIVIND POSIBILITATEA IDENTIFICĂRII CA ȚARĂ TERȚĂ NECOOPERANTĂ
   
   
               (44)
            
            
               Având în vedere concluziile la care s-a ajuns în legătură cu faptul că Saint Vincent și Grenadinele nu și-a îndeplinit sarcinile care îi revin în temeiul dreptului internațional în calitate de stat de pavilion, de stat al portului, de stat costier sau de stat comercial și nu a luat măsuri pentru prevenirea, descurajarea și eliminarea pescuitului INN, în conformitate cu articolul 32 din Regulamentul INN, această țară ar trebui să fie notificată cu privire la posibilitatea de a fi identificată de către Comisie ca țară terță necooperantă în ceea ce privește combaterea pescuitului INN.
            
         
               (45)
            
            
               În conformitate cu articolul 32 alineatul (1) din Regulamentul INN, Comisia ar trebui să notifice Saint Vincent și Grenadinele cu privire la posibilitatea de a fi identificată ca țară terță necooperantă. De asemenea, Comisia ar trebui să întreprindă toate demersurile prevăzute la articolul 32 din Regulamentul INN în ceea ce privește Saint Vincent și Grenadinele. În interesul unei bune administrări, ar trebui să se stabilească un termen în care țara respectivă să poată răspunde în scris la notificare și să rectifice situația.
            
         
               (46)
            
            
               În afară de aceasta, ar trebui să se precizeze faptul că notificarea statului Saint Vincent și Grenadinele cu privire la posibilitatea de a fi identificată ca țară pe care Comisia o consideră necooperantă în sensul prezentei decizii nu exclude și nici nu conduce automat la vreo acțiune ulterioară întreprinsă de Comisie sau de Consiliu în vederea identificării și stabilirii unei liste a țărilor necooperante,
            
         DECIDE:
   Articol unic
   Saint Vincent și Grenadinele este notificată cu privire la posibilitatea de a fi identificată de Comisie ca țară terță necooperantă în ceea ce privește combaterea pescuitului ilegal, nedeclarat și nereglementat.
   
      Adoptată la Bruxelles, 12 decembrie 2014.
      
         
            Pentru Comisie
         
         Karmenu VELLA
         
            Membru al Comisiei
         
      
   
   
      (1)  JO L 286, 29.10.2008, p. 1.
   
      (2)  Informații preluate de pe site-ul http://hdr.undp.org/en/statistics
   
      (3)  Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare (JO L 378, 27.12.2006, p. 41).
   
      (4)  Lista CAD a beneficiarilor AOD (http://www.oecd.org/dac/stats/daclistofodarecipients.htm).
   
      (5)  Scrisoarea ICCAT, 18 ianuarie 2011, circulara nr. 168 a ICCAT.
   
      (6)  Scrisoarea ICCAT, 21 februarie 2012, circulara nr. 639 a ICCAT.
   
      (7)  Scrisoarea ICCAT, 11 februarie 2013, circulara nr. 612 a ICCAT.
   
      (8)  ICCAT, rapoartele COC din noiembrie 2012 și 2013; doc. nr. ICCAT COC 2012-11 și doc. nr. ICCAT COC 2013-18.
   
      (9)  http://www.itfglobal.org/flags-convenience/flags-convenien-183.cfm
   
      (10)  Informații preluate de pe site-ul http://hdr.undp.org/en/statistics